Superrugby: Wat is fout met die Lions? | Maroela Media
Superrugby: Wat is fout met die Lions?
Die Lions het Sondagmiddag die tweede keer vanjaar op Ellispark pak gekry en het nou hulle derde neerlaag in sewe wedstryde gely.
Hulle het Sondag heelwat meer as die Crusaders en ook veel beter as die afgelope weke verdedig; kwalik 40 persent van die bal gewen; selde kans gekry om hulle gewone hardlooprugby te speel en is verdiend met 14-8 deur verlede jaar se kampioenspan, die Crusaders, geklop.
Dit was hard en dit was taai, soos 'n mens tussen verlede jaar se finaliste kon verwag, maar benewens die een drie wat die tuisspan in die eerste helfte gedruk het, het die Lions selde die doellyn van die Crusaders bedreig.
Trouens, al was die Lions rustyd met 5-0 voor, was daar tog die gevoel dat die Crusaders dié een sou wen.
Dit was 'n foutbelaaide wedstryd, met swak opsies en omkeerbesit in algemene spel én by die afbreekpunte.
Die Lions het baie, baie selde die vryheid gehad om die bal verder as binnesenter te neem teen die goeie verdedigingstruktuur van die Crusaders, hoewel die Saders se verbroude duikslae hierdie goeie struktuur nie altyd ondersteun het nie.
Die wenspan, aan die ander kant, was twee keer oor die doellyn toe die TV-skeidsregter (tereg) beslis het dit was nie 'n drie nie. Hulle het male sonder tal gedryf en met fasebesit die Lions gefrustreer, en hulle het 'n paar keer meters van die lynstane af gedryf.
Daar is ook, veral in die tweede helfte, 'n paar keer wyd gespeel waar die Lions wérklik moes keer.
Die Lions was in die skrums beter daaraan toe, en by die afbreekpunte was Malcolm Marx weer die groot meneer met die balle wat hy vertraag of uitgehaal het.
Die vraag is, ná hierdie derde neerlaag in vier wedstryde teen die Blues, die Jaguares en nou die Saders, en met die Sunwolves wat net met twee punte geklop is, hoe Swys de Bruin sake gaan omkeer.
Die Lions is weliswaar, veral ná Saterdag se neerlaag van die Stormers, boaan die Suid-Afrikaanse punteleer en tweede in die kompetisie as geheel (met 'n wedstryd meer as die Rebels gespeel), maar dat daar êrens iets fout is, is gewis.
Leeus (5) 8: Drie: Madosh Tambwe. Strafdoel: Elton Jantjies.
Crusaders (0) 14: Drieë: Sam Whitelock, Jack Goodhue. Doelskoppe: Mitchell Hunt (2).
Crusaders lions Superrugby
Etlike SA afrigters hou Euro-bekerkanse lewend
Jy moet ten minste jou tuiswedstryde wen, dis al wat ek gaan sê.
Verander die nr 10 en dit sal beter gaan sy eggo het te groot geword
ek stem saam die lions se probleem le lank al by hulle no 10 hy skop nie sleg nie maar is nie n goeie los skakel nie en die houding !!!!!!!
Swys kry 1groot slot 2 goeie flanke . 2groot goeie vleuels en n beter heelagter. Dan is die stadion weer vol.
Heelagter, goeie heelagter, Coetzee se statistiek wys hy is die vlugvoetigste speler om opponente te systap , sy werkverrigting is hoog, goeie aansluiting by agterlyn, baie goeie skopvoet, goed onder hoë bal, verdediging bevredigend………. meters veld gewen, baie hoog. Dankie bly maar net waar jy is. Daar is gelukkig siende mense ook.